b"\n_START_ARTICLE_\nPodpolkovnik (ZDA)\n_START_PARAGRAPH_\nPodpolkovnik (izvirno angle\xc5\xa1ko Lieutenant Colonel; dobesedno: poro\xc4\x8dnik polkovnik) je drugi najvi\xc5\xa1ji poljsko-\xc4\x8dastni\xc5\xa1ki voja\xc5\xa1ki \xc4\x8din (pla\xc4\x8dilni razred: OF-05), ki je v uporabi v Kopenski vojni, Vojnem letalstvu in Korpusu mornari\xc5\xa1ke pehote ZDA. Ni\xc5\xbeji \xc4\x8din je major in vi\xc5\xa1ji polkovnik._NEWLINE_V drugih Uniformiranih slu\xc5\xbebah ZDA (Vojna mornarica ZDA, Obalna stra\xc5\xbea ZDA, \xc4\x8castni\xc5\xa1ki korpus javne zdravstvene slu\xc5\xbebe ZDA in \xc4\x8castni\xc5\xa1ki korpus Nacionalne oceanske in atmosferske administracije ZDA) mu ustreza \xc4\x8din kapitana fregate._NEWLINE_Oznaka \xc4\x8dina je srebrni hrastov list, pri \xc4\x8demer se razli\xc4\x8dici za kopensko vojsko/vojno letalstvo in vojno mornarico/marinski korpus malenkostno razlikujeta.\n_START_SECTION_\nZgodovina\n_START_PARAGRAPH_\n\xc4\x8cin podpolkovnika je bil prvi\xc4\x8d uveden med ameri\xc5\xa1ko osamosvojitveno vojno, ko je bil \xc4\x8din namenjen pomo\xc4\x8dnikom poveljnikov polkov s \xc4\x8dinom polkovnika in so bili tako sprva znani kot poro\xc4\x8dnik pri polkovniku (lieutenant to the colonel). Isti britanski \xc4\x8din je obstajal v Britanski kopenski vojski \xc5\xbee najmanj v 16. stoletju._NEWLINE_V 19. stoletju je bil \xc4\x8din podpolkovnika kon\xc4\x8dni cilj za ve\xc4\x8dino \xc4\x8dastnikov, saj je bila Kopenska vojska ZDA v tem \xc4\x8dasu zelo majhna in je bil posledi\xc4\x8dno \xc4\x8din t. i. polnega polkovnika rezerviran samo za najbolj uspe\xc5\xa1ne \xc4\x8dastnike. Med ameri\xc5\xa1ko dr\xc5\xbeavljansko vojno je postal \xc4\x8din podpolkovnika bolj pogost in je bil namenjen poveljnikov manj\xc5\xa1ih polkov oz. bataljonov, pri \xc4\x8demer so lahko pri\xc4\x8dakovali, da bodo povi\xc5\xa1ani v polne polkovnike, ko se enota popolni z mo\xc5\xa1tvom._NEWLINE_Po koncu ameri\xc5\xa1ke dr\xc5\xbeavljanske vojne in posledi\xc4\x8dnemu zmanj\xc5\xa1evanju obsega voja\xc5\xa1ke sestave je bil \xc4\x8din podpolkovnika ponovno zadnji \xc4\x8din pred upokojitvijo ve\xc4\x8dine \xc4\x8dastnikov. Kljub temu pa so nekateri \xc4\x8dastniki za\xc4\x8dasno napredovali s podelitvijo brevetnih \xc4\x8dinov. Tako je bil George Armstrong Custer podpolkovnik Regularne vojske in hkrati brevetni generalmajor._NEWLINE_Ponovno vzpon podpolkovnika je predstavljal \xc4\x8das prve in druge svetovne vojne; toda v slednji vojni je \xc4\x8din podpolkovnika postal eden od najbolj pogostih \xc4\x8dinov v Kopenski vojski ZDA.\n_START_SECTION_\nSodobna uporaba\n_START_PARAGRAPH_\nV Kopenski vojski ZDA podpolkovnik po navadi poveljuje enoti velikosti bataljona (med 300 do 1.200 vojakov), pri \xc4\x8demer je major njegov namestnik. Podpolkovniki pa tudi zasedajo polo\xc5\xbeaj izvr\xc5\xa1nega \xc4\x8dastnika v \xc5\xa1tabu brigade, polka in task force oz. je primarni \xc5\xa1tabni \xc4\x8dastnik na polo\xc5\xbeaju S-1 (administracija in osebje), S-2 (obve\xc5\xa1\xc4\x8devalna dejavnost), S-3 (operacije), S-4 (logistika), S-5 (civilno-voja\xc5\xa1ke zadeve) ali S-6 (ra\xc4\x8dunalniki in komunikacije). Prav tako so lahko ni\xc5\xbeji \xc5\xa1tabni \xc4\x8dastniki v \xc5\xa1tabih vi\xc5\xa1jih formacij oz. poveljstev._NEWLINE_V Vojnem letalstvu ZDA je podpolkovnik po navadi poveljnik eskadrilje ali pa operativni direktor operativne skupine. Prav tako lahko delujejo kot \xc5\xa1tabni \xc4\x8dastniki in vodje \xc5\xa1tabnih oddelkov v \xc5\xa1tabu polka._NEWLINE_V 21. stoletju \xc4\x8dastniki dose\xc5\xbeejo \xc4\x8din podpolkovnika po navadi po 16-22 letih voja\xc5\xa1ke slu\xc5\xbebe. Ker je ve\xc4\x8dina \xc4\x8dastnikov upravi\xc4\x8dena do upokojitve po 20 letih aktivne slu\xc5\xbebe, je \xc4\x8din podpolkovnika najbolj pogost \xc4\x8din \xc4\x8dastnikov ob upokojitvi.\n_START_SECTION_\nTerminologija\n_START_PARAGRAPH_\nKer se podpolkovniki lahko v uradnih dokumentih podpi\xc5\xa1ejo z okraj\xc5\xa1avo Lt. Colonel, je tako v navadi, da se podpolkovnike po navadi naslavlja kot polkovnike._NEWLINE_Vsi trije rodovi Oboro\xc5\xbeenih sil ZDA uporabljajo razli\xc4\x8dne kratice za \xc4\x8din: Kopenska vojska ZDA LTC, Vojno letalstvo ZDA 'LT Col in Korpus mornari\xc5\xa1ke pehote ZDA LtCol (pri zadnjih dveh je potrebno upo\xc5\xa1tevati presledek oz. pomanjkanje le-tega)._NEWLINE_Tiskarna Vlade ZDA (U.S. Government Printing Office) priporo\xc4\x8da uporabo kratice LTC za Kopensko vojsko ZDA, Lt. Col. za Vojno letalstvo ZDA in LtCol za Korpus mornari\xc5\xa1ke pehote ZDA. Associated Press Stylebook pa priporo\xc4\x8da enotno kratico za vse tri rodove in sicer Lt. Col._NEWLINE_Slangovski izrazi za \xc4\x8din podpolkovnika v Oboro\xc5\xbeenih silah ZDA pa so po navadi: la\xc5\xbeji polkovnik (light colonel), kratki polkovnik (short colonel), lahki pti\xc4\x8d (light bird; zaradi oznake \xc4\x8dina polkovnika v obliki orla), pol polkovnika (half colonel), zama\xc5\xa1kasti polkovnik (bottlecap colonel; zaradi uporabe srebrnega hrastovega lista) in telefonski polkovnik (zaradi navade samopredstavljanja podpolkovnikov kot polkovnikov med telefonskim pogovorom)."